Imtella' Novembru 15, 2021 Rapport: Mario Micallef Id-Deputat Kummissarju tal-Pulizija, Alexandra Mamo, iddikjarat li fi kważi sena u nofs tmexxi d-dipartiment tal-investigazzjonijiet finanzjarji, qatt ma kellha xi forma ta' indħil politiku u lanqas xi pressjoni mill-Kummissarju dwar xi investigazzjoni jew xi individwu. Spjegat li f'każi fejn għaddejja inkjesta bil-Maġistrat, il-Pulizija ma jistennewx l-għeluq tal-inkjesta biex jibdew jinvestigaw. Għamlitha ċara li b'informazzjoni u suspetti biss il-Pulizija ma jistgħux immorru l-Qorti, iżda jrid ikollhom evidenza b'saħħitha biex ikunu jistgħu jippruvaw il-każ kontra persuna jew kumpanija. Id-Dipartiment tal-Investigazzjonijiet Finanzjarji llum hu l-akbar taqsima investigattiva li għandu l-Korp tal-Pulizija, indikazzjoni tal-volum qawwi ta' xogħol li hemm fil-ġlieda kontra l-ħasil tal-flus, l-evażjoni ta' taxxa, il-frodi, il-korruzzjoni u sensiela ta' reati ekonomiċi oħrajn. Uħud mill-investigazzjonijiet huma kumplessi u sensittivi ħafna. Hemm xi każi li jmissu ma' persuni prominenti u għalhekk il-pressjoni minn barra fuq dan id-dipartiment hi akbar. F'intervista maċ-ċentru tal-aħbarijiet, id-Deputat Kummissarju responsabbli mid-dipartiment, Alexandra Mamo, kienet ċara mill-ewwel. Dwar każi indiviwali ma tistax titkellem. Staqsejtha jekk fiż-żmien li ilha tmexxi d-dipartiment infetħux files ta' persuni jew każi li minn barra jistgħu jidhru li ma ntmessux jew ma ġewx investigati tajjeb. "Iva kien hemm każijiet li ġew reviewed, analizzati, evalwati, iddiskutejniehom flimkien, rajna x'hemm u ddiskutejnihom mal-Avukat Ġenerali, għax l-Avukat Ġenerali llum huwa l-prosekutur, u kien hemm iva każijiet li ġew reviewed, analizzati u ttieħdu l-qorti." Mistoqsija jekk fi kważi sena u nofs inkarigata mid-Dipartiment tal-Investigazzjonijiet Finanzjarji qatt kellek indħil politiku, Alexandra Mamo qalet "assolutament qatt u nerġa ngħidha qatt ma kelli lanqas biss telefonata, lanqas messaġġ u lanqas mill-Kummissarju. Il-Kummissarju għandna rapport tajjeb ħafna li jiena nżommu kif jiena obbligata nżommu aġġornat b'dawk l-investigazzjonijiet, bl-eżitu ta' investigazzjoni. Però qatt u nerġa' nirrepetiha qatt ma għamel pressjoni fuq xi investigazzjoni jew fuq xi individwu." Iżda tħoss li fl-aħħar xhur żdiedet forma oħra ta' pressjoni fuq il-korp, b'sejħiet biex jaġixxi kontra persuni dwar reati finanzjarji, ħasil ta' flus u korruzzjoni? "Jiena li nista' ngħid li l-pulizija għandna d-dover li tiġbor l-evidenza, tiġbor l-intelliġenza minn kull sors imbagħad isiru l-investigazzjonijiet mingħajr ma nħarsu lejn wiċċ ħadd." Tistqarr li l-uffiċċjali jagħtu piż lil kull informazzjoni li taslilhom: kemm minn rapporti li jsiru minn entitajiet jew individwi kif ukoll minn sorsi kunfidenzjali u anke informazzjoni li tirċievi b'mod anonimu. Dr Mamo qalet li għajnejhom hi wkoll fuq il-media. "L-artikli tal-media nagħtu kashom, nanalizzawhom fid-dettall, nevalwahom u jekk ikun meħtieġ tiskatta investigazzjoni. Kemm investigazzjoni finanzarja kif ukoll mill-iskwadra kontra l-ħasil ta' flus." Mistoqsija jekk f'każi fejn tkun għaddejja inkjesta maġisterjali, il-Pulizija jistennewx li l-ewwel tingħalaq l-inkjesta qabel ma jinvestigaw, Dr Mamo wieġbet li dan mhux il-każ. "Aħna nkomplu bl-investigazzjoni parallel mal-inkjesta maġisterjali u l-uffiċċjal investigattiv jekk jirriżultalu xi ħaġa fl-investigazzjoni jinforma lill-inkwirenti u nżommu kuntatt mal-inkwirenti b'dak li jkun irriżulta fl-investigazzjoni li tkun għaddejja paralleli. Jiġifieri ma noqogħdux nistennew l-inkjesta tingħalaq." Għamlet ċar punt li jwieġeb għal min jistenna li persuna jew oħra għandha tittella l-qorti. "Bl-intelliġenza biss jien ma nistax immur fil-qorti. L-intelligenza trid tigi konvertita f'evidenza konkreta, evidenza b'saħħitha li jien twasslani biex inkun nista' nipprova l-każ kontra persuna jew kontra kumpanija mingħajr ebda dubju ddettat mir-raġuni." Id-Deputat Kummissarju Alexandra Mamo rrimarkat li jkun hemm drabi fejn tintalab għajnuna minn ġurisdizzjonijiet oħra. Spjegat li bl-evidenza f'idejha, il-Pulizija jiddiskutu mal-Avukat Ġenerali li llum il-ġurnata hu l-prosekutur, u kif jiġi determinat li hemm provi sufiċjenti l-każ jittieħed il-qorti.